Cuma chꞌitk tpon ninkꞌij te Pascua,
juꞌ tzunj e tzyet tbe Jesús tuꞌn tponxin tuj Jerusalén.
At-x wukak kꞌij tuꞌn ttzyet ninkꞌij tej tponxin tuj Betania,
jtnom jaaꞌ najle Lázaro,
jxjal otk jaw titzꞌjsaꞌnxin tuj cyamecy.
Bix tuꞌn cykꞌonte aj tnom chjonte te Jesús,
iyꞌ cyiyꞌsaꞌnxin jun tninkꞌijxin.
Bix oc ten Marta cyxol kej xjal ajbel cye xjal nchi waaꞌn.
Bix at Lázaro cyxol kej xjal kꞌuklcꞌa ttxaꞌn mes tuya Jesús.
Yal te María,
tuꞌn t-xiꞌ tyeecꞌan María tanem texin,
e tzaj tiiꞌnxuj jun lmet nojne tuya cꞌocꞌsbil cyiꞌ xjal nardo tbi,
wiꞌyelxsen,
bix yaaꞌn smoꞌn tuya aꞌ.
Bix e cub tkoꞌnxuj cꞌocꞌsbil tiꞌ tkenxin,
bix e baj tsuꞌnxuj tuya ttzmal twiꞌxuj.
Bix e noj jaaꞌ tuya tcꞌoꞌcjel.
Bix tocxsen Judas Iscariote tunwen,
jun t-xnakꞌatz Jesús,
tcwal Simón.
Bix jatzen Judas tuꞌn t-xiꞌ qꞌueyente Jesús tuj cykꞌab byol xjal.
E tkbatzen Judas:
—¿Tikentzen min xiꞌ qꞌueyet ja cꞌocꞌsbil lu?
Nuket xiꞌ qꞌueyet,
matle tzꞌoc twiꞌ te oxe syent pwak te denario,
bixetle xiꞌ cyej xjal mebe—tz̈i Judas.
Pero mintiiꞌ tanemxin cye mebe.
E xiꞌ tkbaꞌnxin juꞌwa cuma alakꞌxin.
Ajbenxin te cꞌojlal jcajon te pwak te Jesús cyuya ke t-xnakꞌatzxin,
bix at maj el tiiꞌnxin cyoybil xjal e cuꞌx cykꞌoꞌn tuj tcublel pwak.
Bix e xiꞌ tkbaꞌn Jesús te Judas:
—Miꞌn tzꞌoc tena yaaꞌl xuuj.
Yaaꞌn nuk tajx ma cyaj tcloꞌnxuj jcꞌocꞌsbil tuꞌn tcub tkoꞌnxuj cyibaj nkena.
Jma bint weya najben tuꞌn tbaj bint nxumlala tuꞌn nmaketa.
Ka taja txiꞌ tyeecꞌana tanema cye mebe,
attzen mebe cyxola cykil kꞌij.
Pero weya,
nuk chꞌintl chin temela cyxola—tz̈i Jesús.
Yal cyej txkentl xjal judío otk chi chmet te iyꞌsal ninkꞌij,
tej cybinte e ten Jesús tuj Betania,
e tzajkexin te cyeyꞌlte Jesús,
bix yaaꞌn nuk tuꞌn toc cycyeꞌyen ja Jesús,
sino jax juxꞌ tuꞌn toc cycyeꞌyen ja Lázaro,
cuma otk jaw itzꞌj tuj cyamecy tuꞌn Jesús.
Pero yal kej nejenel cye pala,
e tzaj cychmon cyiibxin tuꞌn tbaj cynincꞌuꞌnxin ti tten tuꞌn tcub byet yaaꞌn nuk ja Jesús,
sino tuyax Lázaro,
cuma tuꞌn tlaj e jaw itzꞌj Lázaro tuj cyamecy,
nim xjal judío el lkꞌe tjakꞌ cycawbil pala tuꞌn cyocslan tiꞌ Jesús.